Trivsel.au.dk - projektplan

Arbejdsgruppe: Damian Hertoft Goldberg (HE), Kathrine Raagaard Nielsen (BSS), Stina Lykkebye Tylén (ST), Lena Pradhan  - erstattes af barselsvikar Karoline pr. 1. januar 2015 (ARTS), Catalina Kjær (FS), Mona Ægidius (FS)

**Beskrivelse af projektet (“Hvad?”)**

På baggrund af Studiemiljøundersøgelsen 2014 på Aarhus Universitet og fremdriftsreformens løbende implementering har AU brug for at sætte *trivsel blandt studerende* på dagsordenen.

Studiemiljøundersøgelsen viste, at  17% af de studerende har stærke stress-symptomer i dagligdagen. Derudover ses en tendens til at stress i højere grad er udbredt, når studerende oplever manglende *alignment* i undervisningen, mindre støtte fra medstuderende og manglende tillid til egen faglig formåen.

Fremdriftsreformen ser ud til at bevirke en større kulturændring i uddannelsesmiljøerne. De studerende skal hurtigere igennem deres studier, og der er fokus på, hvad de studerende karrieremæssigt kan bidrage med i samfundet, frem for personlig og samfundsmæssig dannelse af den enkelte studerende. AU må derfor forvente et større pres hos de studerende – og man kan frygte, at der bliver flere studerende med stærke stress-symptomer i dagligdagen.

Hos ledelsen på AU er der, særligt på baggrund af resultaterne fra studiemiljøundersøgelsen, sat stort fokus på trivsel og forebyggelse af stress. I november var Prorektor for Uddannelse og Studenterrådsformanden værter ved et stormøde, hvor både studerende samt videnskabeligt og administrativt personale på AU var inviteret.

Set i lyset af ovenstående giver det vejledningsmæssigt god mening af lave et initiativ, som sætter fokus på trivsel. Vejledningen er allerede ejer af trivsels-sitet, trivsel.au.dk , og ønsket er at gøre sitet mere brugerorienteret, metodisk og dynamisk.

**Hjemmesidens formål (“Hvorfor?”)**

Formålet med trivselssitet er, og har indtil nu også været, at skabe gennemsigtighed for brugerne i forhold til alle de vejledningstilbud, man kan benytte på AU – og med én indgang til dem alle. Sitet skal understrege vejledningen på AU som tilgængelig for alle studerende. Samtidig skal det tydeliggøre dets overordnede formål gennem den måde, indholdet og forsiden adresseres til brugeren: ”hjælp til selvhjælp” ” (se mere om udmøtningen under afsnittet Indhold/Form).

Set i et bredere perspektiv rummer trivselssitet også en stærk signalværdi udadtil, der handler om at vise kommende såvel som nuværende studerende, at AU tager hånd om sine studerende, herunder tager stress- og trivselsaspektet på studiet alvorligt og derigennem understøtter det gode studieliv med alt, hvad det indebærer.

Netop det (gode) studieliv udgør også kernen i AU’s nuværende rekrutteringsplatform, Yourniversity.au.dk, som studerende selv er medskabere af og genererer indhold til. På sigt kunne der derfor med fordel tænkes i en kobling til eller integration med dette univers på den nye trivselsside, hvilket ikke alene ville være med til at skabe sammenhæng hele vejen rundt i AU’s parallelprojekter, men også være med til at styrke trivselssiden og tilføre den en ‘live’ merværdi, hvor studieliv/trivsel på AU både socialt og fagligt  er i centrum.

**Målgruppe**

Vi foreslår, at trivselssitet bør henvende sig til alle bachelor- og kandidatstuderende på AU. På baggrund af en stigende grad af internationalisering bør siden desuden imødekomme og have fokus på de internationale studerende – herunder de kulturelle udfordringer de internationale studerende kan opleve i løbet af deres studietid på AU.

**Indhold på hjemmesiden**

I redaktionsgruppen har vi et ønske om, at skifte hjemmesidens fokus fra sygdom og diagnosticering til generel studieinformation og trivsel.

I løbet af studiet møder den studerende en række studiemæssige og personlige udfordringer. Den nye hjemmesiden skal være samlingssted for de vejledningsværktøjer, man kan forvente af finde af mere generel karakter – og som henvender sig bredt til universitetets studerende.

Informationer og værktøjer henvendt specifikke uddannelser og kurser vil fortsat være at finde på uddannelsernes respektive studieportaler.

* Redaktionsgruppen foreslår derfor, at hjemmesiden skifter navn fra ”trivsel.au.dk” til ”studieliv.au.dk”.

Begrundelsen for dette fokusskifte, skal bl.a. findes i studiefremdriftsreformen og følgevirkningerne heraf, som med stor sandsynlighed vil medføre en kulturændring på universitetet. Da studerende skal hurtigere igennem deres uddannelser, betyder det, at en del at den ”ekstra” fordybelsestid” der tidligere var plads til, bliver ”inddraget”. De studerendes fokus vil, i højere grad end nu, være på gennemførelse samt skærper fokus på karriere frem for personlig og samfundsmæssig dannelse.

I forlængelse heraf bør studievejledningen på universitetet tilbyde en platform, hvor studerende løbende kan finde inspiration og værktøjer håndtering af studiemæssige udfordringer. Værktøjerne skal præsenteres i på en brugerorienteret platform, som lægger op til at de studerende arbejder processuelt med forskellige emner som eks. læsegruppearbejde, stresshåndtering, planlægning mv..

**Form**

Sitet relanceres under navnet “studieliv.au.dk”.

* Overskuelig forside
* Øvelser (som studerende selv kan udføre)
* Korte film, som understøttes af skriftligt materiale
* Tema: Mere uddybende information om bestemte problematikker
* Henvisninger til andre hjemmesider (internt og eksternt)

**Kommunikation**

Redaktionsgruppen påtænker at udarbejde et årshjul for trivselssitet, med udgangspunkt i de studiemæssige udfordringer, som de studerende forventes at møde i løbet af studieåret i forbindelse med eksempelvis eksamensperioder eller op til specialeskrivningsprocessen. Årshjulet skal danne rammen for de aktuelle temaer eller værktøjer som via trivselssitet kan kommunikeres ud til de studerende gennem ’spejling’ på studieportalerne.

Udover at ’spejle’ trivlselsitet på studieportalerne, ønsker vi, som tidligere nævnt, at få sitet integreret med andre AU-platforme, som eksempelvis Yourniversity.au.dk. Det er ligeledes et ønske at udbrede sitet gennem andre sociale medier, med henblik på at siden kan fungere som en dynamisk platform, frem for at blive en side, der primært fungerer som en ’informations- og henvisningsside’.